钦定古今图书集成/明伦汇编/氏族典/第501卷 > 《苏州府志》 > 陆机
## 钦定古今图书集成/明伦汇编/氏族典/第501卷 > 《苏州府志》 > 陆机

按《晋书陆机传》，“机字士衡，吴郡人也。祖逊，吴丞相。父
抗，吴大司马。机身长七尺，其声如雷，少有异才，文章
冠世。抗卒，领父兵为牙门将。吴灭，退居旧里，闭门勤
学，积有十年。太康末，与弟云俱入洛。张华荐之诸公，
太傅杨骏辟为祭酒，累迁太子洗马，著作郎。赵王伦
辅政，引为相国参军，赐爵关中侯。伦诛，收付廷尉。成”
都王颖救之，得减死。机感全济之恩，又见朝廷屡有
变难，谓颖必能康隆晋室，遂委身焉。颖表为平原内
史。太安初，颖起兵讨长沙王乂，假机后将军、河北大
都督。军败，宦人孟玖谮机有异志，颖大怒，使收机。机
叹曰：“华亭鹤唳，岂可复闻乎！”遂遇害，年四十三。二子
蔚、夏，亦同被害。机既死非其罪，士卒痛之，莫不流涕。